赴京初入汴口曉景即事先寄兵部李郎中
作者：杜牧
朝代：唐

paragraphs: 清淮控隋漕，北走長安道。
檣形櫛櫛斜，浪態迤迤好。
初旭紅可染，明河澹如掃。
澤闊鳥來遲，村飢人語早。
露蔓蟲絲多，風蒲燕雛老。
秋思高蕭蕭，客態長褭褭。
因懷京洛間，宦遊何戚草。
什伍持津梁，澒湧爭追討。
翾便詎可尋，幾秘安能考。
小人乏馨香，上下將何禱。
唯有君子心，顯豁知幽抱。